صول حاتشويل

صول حاتشويل ولا لالة سوليكة ولا لالة زوليخة، تزادت ف عام 1817 ف طنجة و ماتت ف 5 يونيو 1834 (العام العبري 5594) ف فاس ف المغريب. لالة سوليكة هي سيدة مغربية يهودية تعدمات فساحة عمومية فعمر 17، تقتلات بتهمة الردة على الاسلام واخا اصلا ماعمرها دخلات ليك كيما كاتقول:«يهودية تزاديت ؤ يهودية غادي نموت. » الموت د هاتشويل غايانسپيري الرساما و الكتاتبيا. الفاميلة. سوليكة هاتشويل تزادت فطنجة من بّاها حاييم و مّها سيشما هاتشويل ؤ عندها خوادري كبر منها سميتو ييساشار هاتشويل، بّاها كان تاجر و تلمودي وكان مڭيد واحد الڭروب د القراية عندو ف الدار اللي عاون سوليكة باش تفورما و تعمر راسها فمسايل الدين ليهودي، مّها كانت مرا ديال الدار. قصتها مع الدخول ف الاسلام. على حساب القصة ديال اوجينيو روميرو ف 1838 : طاهرة المسودي، واحد البنت مسلمة متاقية، جارة سوليكة ؤ صاحبتها كذبات باللي سوليكة دخلات للاسلام اللي كايتعتابر ف المدهب المالكي واحد العمل عظيم كايستاهل جايزة كاتسمى "صواب". اسرائيل جوزيف بنيامين، رحالة يهودي زار المغريب فوسط القرن التسعطاش غادي يقول باللي الجيران المسلمين د سوليكة عاودو ليه عليها : « ما عمر شمش لافريك ضوات على شي زين بحال ديالها، حرام بهاد هاد الياقوتة تكون ديال اليهود، غادي تحسب جريمة ايلا خلينا ليهم بحال هاد الجوهرة. » الشدان ديالها. ب الهضرة ديال صاحبة سوليكة اللي كان يقدر تكون غالطة، تهزات سوليكة للمحكمة ؤ تعطا ليها لوردر باش تركع قدام الحاكم اللي واعدها باللي غادي يحميها من فاميلتها ايلا تحولات للاسلام و باللي غادي يتعطى لها الحرير و الدهب و تزوج راجل صغير ؤ زوين، وايني فحالة مابقاتش مسلمة، الباشا واعد زوليخة : « غادي نربطك ؤ نخلي البهايهم المصوڤجين يقطعوك طروفا، ماعمرك غادي تشوفي ضو النهار باقي ؤ غادي تموتي بالجوع، غادي تعرفي القسوحية د الانتقام و السخط ديالي حيتاش غضبتي سيد النبي. » جواب زوليخة كان : « غادي نصبر و نهز سناسلك، غادي نعطي طروفاتي يقطعوهوم بهايمك ؤ بينسمح فضو النهار، غادي نموت بالجوع ؤ فاش ڭاع مصايب الدنيا غادي يتلاحو عليا بسبابك بينبتاسم قدام سخطك و غضبة النبي ديالك حيتاش لا انت لا هو قادرين تنتاصرو على مرا ضعيفة. باينة باللي السماوات ماراضيينش على نشير دينك. » الباشا كيما واعد حط البنيّة ف السيلون بلا شرجم بلا ضو ؤ السناسل ضايرين بعنڭها، يديها ؤ رجليها، واليدين سوليكة طلبو المعاونة من نايب القونصو د السبليون فطنجة، دون خوسي ريكو، هو اللي بايدير اللي عليه باش يحرر سوليكة وايني ڭاع جهدو ما قضا شاي. الباشا قرر يصيفت سوليكة لمدينة فاس و يخلي السلطان يقرر المصير تاعها، الترونسفير ديالها و الطاريفة ديال الاعدام باش يخلصهوم بّاها اللي تهدد ب500 ضربة د الفلقة ايلا ماخلصش، دون خوسي ريكو هو اللي خلص ف التالي حيتاش بّات سوليكة ماكانش عندو باش. ففاس السلطان عيّن قاضي باش يحكم ف العقوبة د سوليكة، القاضي عيط على الحاخامات ديال فاس و علمهو باللي ايلا سوليكة ماسلماتش غادي يتقطع ليها الراس و حتى عشيرتها غادي تعاقب، واخا الضغط د هاد الحاخامات اللي وصاوها تبين دخيلها للاسلام بالعاني باش تعتق راسها ؤ فاميلتها، سوليكة ماقبلاتش، ولد السلطان تاهو اللي عجبو زينها تدخّل باش يقنعها بلا تا شي نتيجة. الموت ديالها. سوليكة تحكم عليها بالاعدام ؤ تقطع ليها راسها فساحة عمومية ففاس، واحد الحكاية على موتها كاتڭول باللي خدات الموافقة باش تلبس سروال د الرجال فوق كسوتها باش ماتعراش فاش يتحيد ليها الراس من الكسدة ديالها. روميرو وصف الخواطر د سكان فاس نهار الاعدام : « المور اللي مايمكنش توصف التشدد الديني ديالهم كانو واجدين بالفرحة المعروفة باش يحضرو لهاد المنظر اللي كايخلع، يهود المدينة كانو مضيومين لواحد الدرجة كبيرة ولكن ماعنهوم مايديرو باش يحبسو هادشي. » السلطان طلب من السيّاف باش غير يجرحها ف اللول لعل و عسى تخلع و تقبل التحوال لدين الاسلام، سوليكة باترفض عاود وتڭول كلامها اللخر : « ماتخليونيش نتسنا، قطعو ليا راسي فضربة وحدة، حيتاش ايلا متّ بحال هكا، بريئة من اي ذنب، رب ابراهام غادي ينتاقم لموتي. » اوجينيو روميرو وصف هاد المشهد: « بڭاع دوزانو السيّاف بدا لاطاش الشنيعة ديالو، نحّى الشعيرات الكحلين بلون الغراب ديال سوليكة و بموس ماضي دار الضربة اللولة، سوليكة بكسدتها العامرة بالدم طلعات عينيها للسما وتمتمات : "سمع ا يسرائيل، سيدي ربي ادوناي، ادوناي الواحد… "، السيّاف فصل راسها من جدرو ؤ طاح ف الرڭا فمرجة ديال الدم. » راس سوليكة تعرض للعينين د كولشي فوق واحد الحايط عالي ففاس. مورا الموت ديالها. الطايفة ليهودية خلصات الفلوس باش ترجّع الكسدة و الراس د سوليكة باش يتقام ليها دفين يهودي فروضة يهودية، تعلنات سوليكة شهيدة الدين. اليهود غادي يسميو سوليكة "صول ها-تساديكا" (صول مولات الحق) بالعبرية. القبورا. تدفنات لالة سوليكة فواحد الروضة يهودية محلية قريبة لباب لامر ف الملك ديال الحاخام اليايو السرفاتي (1715-1805) ولايني هاد الروضة تحولات من بلاصتها بلوردر ديال السلطان مولاي الحسن اللول باش يوسع ارضو. سوليكة تردمات ف الروضة الاسرايلية ديال فاس اللي كاتسمى "فندق اليهودي"، ف الملاح القديم قريبة للقصر الملكي. قبرها مازالو ف العقار د فاميلة السرفاتي بين جوج مغاربة شرفا : الرابِّي افنر يسرائيل السرفاتي (1827-1884) و يهودا بن عطار (1656-1733)، دار عليه ضريح مسلّك ؤ ولاو يحجو ليه اليهود و حتى المسلمين. الحج. الهيلولة ديال سوليكة كاتكون فماي ولا يونيو و كايجيو ليها اليهود من ڭاع البلايص د العالم. لالة سوليكة ولات قديسة تا عند المسلمين و ضريحها ولى زاوية كايحجو ليها المغاربة، هادشي للي كايبان غريب شوية ولكن جيرار ڭودار كايشرح فكتابو "Description et histoire du Maroc" (« وصف و تاريخ المغريب ») اللي خرج ف 1860 : « واخا التشدد د المغاربة ولكن كانو كايشرّفو السادات ديال الديانات لوخرين و يطلبو لهادوك نيت اللي كايعتابروهوم كفار يحققو ليهوم دعاويهم، ففاس عطاو واحد النوع د التقديس للذكرى ديال صول هاتشويل، يهودية من طنجة اللي ماتت فزمانّا تحت التعذيب الوحشي باش ماتنكرش الشريعة د موسى… » الحكايات و فنون خرة. "Sol Hatchuel the Maid of Tangier A Moorish Opera in Three Acts" « سمعو يا بنوت اسرائيل على لالة سوليكة هاطويل، خطفوها ولاد اسماعيل زينها ما كان عند امرة، قالتلوهم مانبدلش ديني لوكان بالنار تحرقوني هاكو هاعنقي دبحوني » مصادر. ٍٍ